প্রাকদর্শন (কম্পিউটার)

পরিগণক যন্ত্র তথা কম্পিউটারের আলোচনায় প্রাকদর্শন, প্রাক-প্রদর্শন বা প্রাকবীক্ষণ  বলতে কম্পিউটারে সম্পাদিত একটি বিশেষ প্রয়োজনীয় কাজকে বোঝায়, যাতে কোন নথি (ডকুমেন্ট), পৃষ্ঠা (পেজ), চিত্র (ইমেজ), আলোকচিত্র (ফটো) বা চলছবি (ভিডিও) তার সর্বশেষ বা অন্তিম রূপে উৎপাদিত বা  প্রকাশিত হবার আগেই মনিটর বা প্রদর্শনযন্ত্রের পর্দায় প্রদর্শন করা হয়, যাতে কম্পিউটার ব্যবহারকারী সেটির বর্তমান রূপটি সাময়িকভাবে দেখতে পারে।  একে ইংরেজি পরিভাষায় প্রিভিউ (Preview) বলা হয়। মুদ্রণযোগ্য বিষয়বস্তুর ক্ষেত্রে এই কাজটিকে মুদ্রণ প্রাকদর্শন (প্রিন্ট প্রিভিউ Print preview) বলা হয়। যে রূপটি প্রাকদৃষ্ট বা প্রাক-প্রদর্শিত হয়, তাকে প্রাকদৃশ্য (বিশেষ্য অর্থে Preview) বলে।  প্রাকদর্শনের মূলমন্ত্র হিসেবে ইংরেজিতে বহুল প্রচলিত একটি উক্তি হল "হোয়াট ইউ সি ইজ হোয়াট ইউ গেট" (What you see is what you get বা সংক্ষেপে WYSIWYG) যার মোটামুটি অর্থ হল "যা যেভাবে দেখছেন, তা সেভাবেই পাবেন"। এছাড়া সফটওয়্যার প্রকাশনার ক্ষেত্রেও "প্রাকদৃশ্য" (প্রিভিউ) পরিভাষাটি ব্যবহার করা হয়; এর মাধ্যমে কোনও সফটওয়্যারের প্রাথমিক খসড়া রূপ জনসমক্ষে প্রদর্শনের জন্য লভ্য করাকে বোঝানো হয়।

কম্পিউটারে বিভিন্ন প্রোগ্রামে লভ্য এই "প্রাকদর্শন" সুবিধাটি ব্যবহার করে ব্যবহারকারীরা তাদের কাজের বর্তমান ধাপটি প্রকাশিত বা মুদ্রিত হলে কেমন হতে পারে, তা সহজেই পর্দায় অবলোকন করতে পারেন এবং প্রয়োজনে অন্তিম রূপে প্রকাশিত হবার আগেই তাদের সৃষ্ট কর্মের সম্ভাব্য ভুলত্রুটি সংশোধন করতে পারেন বা উন্নয়নমূলক  পরিবর্তন সাধন করতে পারেন। এছাড়া মুদ্রণ প্রাকদর্শনের একটি অন্যতম সুবিধা হল যে এর ফলে অহেতুক কিংবা ভুলবশত বহুসংখ্যক পৃষ্ঠা মুদ্রণ এড়ানো যায় এবং একই সাথে বিনা কারণে কাগজ ও কালির অপচয় হ্রাস পায়।

লিখিত বিষয়বস্তু প্রক্রিয়াজাতকরণ প্রোগ্রাম (যেমন মাইক্রোসফট ওয়ার্ড), আন্তর্জাল বা ওয়েবে প্রদর্শনযোগ্য পাতাগুলি নকশাকরণ নির্মাণের প্রোগ্রাম (যেমন অ্যাডোবি ড্রিমউইভার), আলোকচিত্র সম্পাদনা প্রোগ্রাম (যেমন অ্যাডোবি ফটোশপ), চলছবি (ভিডিও) সম্পাদনা প্রোগ্রাম (যেমন অ্যাডোবি প্রিমিয়ার), ইত্যাদিতে "প্রাকদর্শন" একটি অপরিহার্য বৈশিষ্ট্য বা উপকরণ। ইদানীং আন্তর্জাল বা ওয়েবে কোনও ওয়েবসাইটের ভেতরে থেকেই কোনও কিছু পাতা হিসেবে প্রকাশ করার আগে প্রকাশিত পাতার অন্তিম রূপ প্রাকদর্শনের সুবন্দোবস্ত থাকে (যেমন উইকিপিডিয়ার "প্রাকদর্শন" উপকরণটি)।

সফটওয়্যার প্রকাশনা ও প্রাকদর্শন
অধুনা সফটওয়্যার নির্মাণশিল্পে "প্রাকদর্শন" বা "প্রাকদৃশ্য" ধারণাটির প্রচলন ঘটেছে। সনাতনভাবে কোনও সফটওয়্যারের নতুন কোনও সংস্করণের দাপ্তরিকভাবে স্বীকৃত অন্তিম রূপটি বাজারে প্রকাশিত হবার কিছু সময় আগে "বেটা প্রকাশ" নামের একটি রূপ জনগণের কাছে প্রকাশ করা হয়, যাতে অন্তিম রূপের প্রায় সবগুলি মূল বৈশিষ্ট্য ও উপাংশই বিদ্যমান থাকে। ব্যবহারকারীরা নতুন সংস্করণের নতুন নতুন উপকারী বৈশিষ্ট্য, উপাংশ ও উপকরণগুলি সম্পর্কে পরিচিত হয়, এগুলি পরীক্ষা-নিরীক্ষা করে এবং সফটওয়্যার নির্মাতা প্রতিষ্ঠানকে তাদের প্রতিক্রিয়া জানায়। এর প্রেক্ষিতে হয়ত নির্মাতা প্রতিষ্ঠানটি সফটওয়্যারের অন্তিম রূপ প্রকাশের আগে সামান্য কিছু পরিবর্তন বা উন্নয়ন সাধন করে।

এর বিপরীতে কোনও সফটওয়্যার প্রাকদর্শন বা সফটওয়্যারের প্রাকদৃশ্য বলতে এর অন্তিম রূপের কাছাকাছি কোনও রূপকে বোঝায় না। এগুলি সফটওয়্যার নির্মাণ চক্রের শুরুর দিকের সফটওয়্যারটির  তুলনামূলকভাবে খুবই অস্থায়ী একটি রূপ, যা জনসমক্ষে প্রকাশ করা হয়। প্রাকদৃশ্যের উদ্দেশ্য হল সফটওয়্যার নির্মাতা প্রতিষ্ঠানের নীতিগতভাবে কোনও বড় পরিবর্তন ঘটে থাকলে তার ব্যাপারে জনসাধারণকে কিছু স্বাদ দেওয়া। এটি কোনও পূর্ণাঙ্গ নকশা নয়, বরং এক ধরনের খসড়া।

 আরও দেখুন 
Preview - Dictionary.com

  তথ্যসূত্র 

বিষয়শ্রেণী:ব্যবহারকারী ইন্টারফেস